# Iuri Khudiakov

Iuri Mikhàilovitx Khudiakov, més conegut com a Iuri Khudiakov (rus: Юрий Михайлович Худяков) (Kèmerovo, 14 de juny de 1954), és un antic pilot de motocròs rus de renom internacional durant les dècades del 1970 i 1980. Al llarg de la seva carrera, guanyà cinc campionats de l'URSS de motocròs i formà part de la selecció soviètica que guanyà el Motocross des Nations el 1978 i el Trophée des Nations el 1979. El seu germà gran, Vladimir Khudiakov, fou també diverses vegades campió de l'URSS.

## Resum biogràfic

Iuri Khudiakov va començar a competir de ben jove, quan es va unir al club Kemerovo STK, on hi havia de feia uns anys el seu germà gran Vladimir. Com era habitual en aquella època a l'URSS, per començar es va haver de construir la moto ell mateix, a partir de material de desballestament.
Abans de servir a l'exèrcit, va guanyar el campionat local de 175 cc, mentre el seu germà Vladimir (Volodya) va quedar-hi tercer. El 1972, fou assignat al club esportiu de l'exèrcit SKA-Novosibirsk, a Sibèria. Sis mesos després, el maig de 1973, el cap de l'equip de motociclisme Gennady Petròvitx Fomin i l'entrenador Boris Nikolaevitx Ivanov van decidir de traslladar-lo a Moscou. Un cop allà, Khudiakov s'integrà en el CSKA Moscou i començà a participar en el campionat de l'URSS en la categoria de 250 cc. Aviat, fou inclòs a la selecció estatal de l'URSS i enviat a competir al Campionat del món dins la categoria dels 125 cc. S'estigué en aquella categoria durant anys, sempre amb la ČZ txecoslovaca fins que el 1982 canvià a la italiana Cagiva.
El 1986, Khudiakov es retirà de la competició internacional, tot i que seguí participant un temps en proves de Supercross. El 1991, esdevingué entrenador de motocròs al CSKA Moscou.

## Palmarès

Font:
* Guanyador del Motocross des Nations (1978)
* Guanyador del Trophée des Nations (1979)
* 5 vegades campió de l'URSS:
** 125cc: 1979-1980
** 250cc: 1982
** 500cc: 1983, 1990
* Campió de l'Espartaquíada dels Pobles de l'URSS (1980)
* Campió de les Forces Armades
* 7 vegades guanyador del Motocròs de Kovrov (1975, 1978, 1980-1982, 1984, 1988)

### Resultats al Campionat del Món

Font:
| Any | Motocicleta | 250cc | 125cc |
| 1975 | ČZ | - | 33è |
| 1976 | ČZ | - | 6è |
| 1977 | ČZ | 23è | 6è |
| 1978 | ČZ | - | 11è |
| 1979 | ČZ | - | 12è |
| 1980 | ČZ | - | 13è |
| 1981 | ČZ | - | 17è |
| 1982 | Cagiva | - | 8è |
| 1983 | ? | - | - |
| 1984 | ? | - | - |
| 1985 | KTM | 44è | - |

## Notes

* ↑ El seu nom apareix sovint escrit com a Yuri Khudyakov o Khoudyakov.

## Referències

* 1 2 3 «Худяков Юрий Михайлович» (en rus). cska.ru. [Consulta: 12 març 2020].
* 1 2 3 4 5 «Юрий Худяков» (en rus). motoxnews.ru, 11-10-2015. [Consulta: 12 març 2020].
* ↑ «Motocross - GP des Nations - 1978 - Résultats détaillés» (en francès). les-sports.info. [Consulta: 6 març 2020].
* ↑ «Trophée des Nations 250 - 1979» (PDF) (en francès). memotocross.fr. [Consulta: 6 març 2020].
* ↑ Связной. «Книга «Мотокросс - «визитная карточка» г.Коврова» (Куприянов В., 13.12.2015)» (PDF) (en rus). kovrovsport.ru p. 6, 13-02-2017. [Consulta: 8 gener 2020].
* ↑ «Palmares du Mondial Mx 1» (en francès). memotocross.fr. [Consulta: 6 gener 2020].
* ↑ «Palmares du Mondial Mx 2» (en francès). memotocross.fr. [Consulta: 6 gener 2020].